DOICIMÉAD INMHEÁNACH OIBRE DE CHUID AN CHOIMISIÚIN

ACHOIMRE FEIDHMIÚCHÁIN AR AN MEASÚNÚ TIONCHAIR

a ghabhann leis an doiciméad

Togra le haghaidh Rialacháin ó Pharlaimint na hEorpa agus ón gComhairle

Rialachán (CE) Uimh. 861/2007 ó Pharlaimint na hEorpa agus ón gComhairle lena mbunaítear Nós Imeachta Eorpach um Éilimh Bheaga agus Rialachán (CE) Uimh. 1896/2006 ó Pharlaimint na hEorpa agus ón gComhairle an 12 Nollaig 2006 lena gcruthaítear ordú Eorpach maidir le nós imeachta íocaíochta.

DOICIMÉAD INMHEÁNACH OIBRE DE CHUID AN CHOIMISIÚIN

ACHOIMRE FEIDHMIÚCHÁIN AR AN MEASÚNÚ TIONCHAIR

a ghabhann leis an doiciméad

Togra le haghaidh Rialacháin ó Pharlaimint na hEorpa agus ón gComhairle lena leasaítear

Rialachán (CE) Uimh. 861/2007 ó Pharlaimint na hEorpa agus ón gComhairle lena mbunaítear Nós Imeachta Eorpach um Éilimh Bheaga agus Rialachán (CE) Uimh. 1896/2006 ó Pharlaimint na hEorpa agus ón gComhairle an 12 Nollaig 2006 lena gcruthaítear ordú Eorpach maidir le nós imeachta íocaíochta

1. An fhadhb a shainiú

Is iad cuspóirí an Rialacháin lena mbunaítear Nós Imeachta Eorpach um Éilimh Bheaga (dá ngairfear ''NEÉB'' nó ''an Rialachán'' anseo feasta) rochtain níos fearr ar an gceartas agus feabhas ar bhreithiúnais in ábhair shibhialta agus tráchtála a aithint go frithpháirteach. Cé gur baineadh amach an dara cuspóir sin tríd an exequatur a dhíothú, níor tháinig feabhas sásúil ar an rochtain ar an gceartas i ndíospóidí de luach íseal. Ní dhéantar na leasanna a bhaineann leis an nós imeachta Eorpach simplithe a shaothrú a mhéad agus is féidir agus níor feabhsaíodh a dhóthain an rochtain ar an gceartas do gheallsealbhóirí áirithe, go háirithe do FBManna.

Fadhb 1: Raon feidhme teoranta an Rialacháin

An tairseach EUR 2 000 a bheith ró-íseal

Le tairseach EUR 2 000 cuirtear srian mór ar an bhfáil ar an nós imeachta ag FBManna, a mbíonn costas EUR 39 700 ar an méan ar a ndíospóidí trasteorann le gnóthais eile. Baineann costas idir EUR 2 001 agus EUR 10 000 le tuairim is 30 % d'éilimh gnóthas. Ní mór do na gnóthais sin dul i muinín nósanna imeachta náisiúnta um éilimh bheaga nó - i gcás nach bhfuil a leithéid de nós imeachta náisiúnta ann do chásanna trasteorann - dul i muinín gnáthimeachtaí sibhialta. Go háirithe sna Ballstáit sin nach ndéantar foráil iontu do shimpliúcháin nós imeachta i ndíospóidí faoi éilimh bheaga, bíonn costais dlíthíochta dhíréireacha agus imeachtaí an-fhada ann, rud a chuireann leisce ar éilitheoirí leanúint lena n-éilimh.

Fágann sin go mbíonn cailliúintí airgeadais ann agus níos lú muiníne dul i mbun trádála trasteorann.

An sainiú cúng ar ''thrasteorainn''. Faoi láthair ní bhaineann an Rialachán ach le díospóidí ina bhfuil sainchónaí nó gnáthchónaí ar pháirtí amháin ar a laghad i mBallstát seachas Ballstát na cúirte ina dtugtar an cás os a comhair nó Ballstát an bhinse ina dtugtar an cás os a chomhair. Dá dheasca sin, laghdaítear raon feidhme an Rialacháin, rud a fhágann nach bhfuil an nós imeachta ar fáil i gcásanna eile trasteorann ina bhféadfaí costais agus am saoránach a shábháil. De réir fhorálacha Rialachán (CE) Uimh. 44/2001 go háirithe, i gcás ina bhféadfadh éilitheoir rogha a dhéanamh idir dlínse chúirteanna an Bhallstáit ina bhfuil sainchónaí air féin agus ar an gcosantóir agus an dlínse speisialta faoi roinn 2 de Rialachán an Bhruiséil I, níor cheart gurbh é an toradh a bheadh ar an dlínse a roghnaítear mar dhlínse an tsainchónaithe chomónta go bhfágfaí an t-éilitheoir gan an deis leas a bhaint as an Nós Imeachta Eorpach um Éilimh Bheaga a bheadh ann murach sin.

Ina theannta sin, cuireann an teorannú urchosc ar iarratais faoin Nós Imeachta Eorpach um Éilimh Bheaga a taisceadh i gcúirteanna Bhallstát an AE ag náisiúnaigh tríú tíortha nó ina gcoinne, mar shampla i gcás ina bhfuil an tomhaltóir san AE, agus an gnóthas lonnaithe i dtríú tír.

Fadhb 2: Neamhéifeachtúlachtaí an NEÉB de dheasca costas ard agus fhad an nós imeachta reatha i gcásanna trasteorann faoi EUR 2 000 Neamhéifeachtúlacht a thagann as tús áite a thabhairt do sheirbhís poist seachas seirbhís leictreonach: i bprionsabal is nós imeachta i scríbhinn an NEÉB. Nuair is gá doiciméad a sheirbheáil, suítear leis an Rialachán gurb é an príomh-mhodh seirbheála seirbhís poist agus admháil go bhfuarthas an doiciméad mar chuid di. D'fhéadfaí modhanna eile seirbheála a chur i bhfeidhm ach an tseirbhís poist gan a bheith ar fáil.

Cé go bhfuil an tseirbhís poist níos saoire cheana féin ná na modhanna eile seirbheála a úsáidtear i ngnáthimeachtaí sna Ballstáit, fós gineann sí costais agus moilleanna a d'fhéadfaí a sheachaint ach doiciméid a sheirbheáil go leictreonach.

An gá atá le taisteal toisc gur beag úsáid a bhaintear as modhanna cianchumarsáide d'éisteachtaí ó bhéal agus glacadh fianaise. cé gur nós imeachta i scríbhinn an NEÉB, féadfaidh an chúirt nó an binse éisteacht ó bhéal a thionól má mheastar gur gá sin. Mura mbaineann an chúirt úsáid as teicneolaíochtaí TFC, ní mór do dhaoine a seirbheáladh taisteal chun na cúirte a d'fhéadfadh a bheith lonnaithe i mBallstát eile.

D'fhéadfadh sé sin costais agus moilleanna móra breise a chur ar na páirtithe. D'fhéadfadh úsáid na dteicneolaíochtaí TFC a bheith ina réiteach réasúnta ar fhadhb na bpáirtithe de dheasca iad a bheith i bhfad ó na cúirteanna nó deacrachtaí rochtana a bheith ann.

Táillí cúirte atá díréireach le luach na n-éileamh: gearrann formhór na mBallstát na táillí cúirte ar na páirtithe roimh ré. Meastar táillí cúirte atá 10 % níos airde ná luach an éilimh a bheith díréireach agus d'fhéadfaidís a bheith ina gcúis i gcinneadh na saoránach gan caingean dlí a thionscnamh. I gcuid de na Ballstáit, tá táillí cúirte díréireach le luach an éilimh, go háirithe le héilimh de luach níos ísle, agus a ísle luach an éilimh is ea is díréirí na táillí cúirte.

Bacainní praiticiúla ar tháillí cúirte a íoc: bíonn na modhanna íocaíochta difriúil sna Ballstáit éagsúla, idir íocaíocht fhisiciúil shofheicthe ag an gcúirt féin agus aistriú bainc. Nuair a bhíonn íocaíocht ag teastáil, go háirithe i bhfoirm airgid thirim, stampaí, seiceanna, nó ó aturnaetha, níor mhór do pháirtithe costais taistil a íoc nó aturnae a fhostú sa Bhallstát ina bhfuil an chúirt, rud a d'fhéadfadh aon leas óna n-éileamh a chur ó mhaith.

Costais aistriúcháin nach gá: ní mór don pháirtí atá ag iarraidh go bhforfheidhmeofar breithiúnas bunchóip an bhreithiúnais a thaispeáint mar aon le bunchóip Fhoirm D (Teastas maidir le breithiúnas sa NEÉB). Baineann costais nach gá leis an oibleagáid aistriúchán a dhéanamh ar Fhoirm D sa mhéid is nár ghá ach Roinn 4.3 den fhoirm a aistriú (Substaint an bhreithiúnais), toisc nach bhfuil sna réimsí eile ach ainmneacha agus uimhreacha. Easpa trédhearcachta san fhaisnéis maidir le costais dlíthíochta agus modhanna íocaíochta na dtáillí cúirte i gcásanna a bhaineann leis an NEÉB: ceanglaítear cheana féin leis an Rialachán go malartóidh na Ballstáit faisnéis maidir le roinnt mhaith gnéithe praiticiúla. Níl faisnéis maidir le costais dlíthíochta ná modhanna inghlactha íocaíochta na dtáillí cúirte faoin NEÉB ar fáil fós, áfach.

Easpa trédhearcachta san fhaisnéis maidir leis an gcúnamh praiticiúil atá ar fáil don saoránach: cé go bhfuil oibleagáid ar na Ballstáit faoi láthair a áirithiú go mbíonn cúnamh ar fáil do na saoránaigh agus foirmeacha á líonadh isteach acu, go praiticiúil dealraítear gur beag trédhearcachta atá ann i ndáil leis na gníomhaithe ná na heagraíochtaí atá freagrach as tacaíocht den sórt sin a sholáthar.

Fadhb 3: Cur amach teoranta ar an nós imeachta agus mar a oibríonn sé

Ionas go n-éireoidh le cur i bhfeidhm an NEÉB, ní foláir go mbeidh na gníomhaithe ábhartha - na saoránaigh, na cúirteanna agus na heagraíochtaí eile a thugann tacaíocht agus comhairle - ar an eolas faoin nós imeachta agus mar a oibríonn sé. Is léir ón bhfianaise, áfach, nach bhfuil na saoránaigh ná na cúirteanna ar an eolas go maith faoin NEÉB ná na nósanna imeachta a bhaineann leis.

Tá an Coimisiún tar éis iarracht a dhéanamh dul i ngleic leis an bhfadhb seo trí bhíthin roinnt beart a rinneadh chun feasacht a chothú agus chun oiliúint a fhorbairt.

Is dócha go mbeidh dea-thoradh ar na bearta sin agus go dtiocfaidh méadú ar líon na n-iarratas faoin NEÉB dá bharr.

2. Anailís na coimhdeachta

Tá gnéithe trasnáisiúnta ag baint leis an tsaincheist atá faoi bhreithniú nach féidir déileáil leo le beart aonair na mBallstát. Áit a bhfuil nósanna imeachta simplithe, tá éagsúlacht mhór ann ó thaobh tairsigh de agus ó thaobh an tsimplithe atá déanta ar an nós imeachta. Ceal caighdeán aonfhoirmeach nósanna imeachta ar fud an AE, chuirfeadh an chastacht bhunúsach agus an costas breise chun éileamh trasteorann a thionscnamh, le costais dhíréireacha agus le fad na dlíthíochta. Toisc go ndéantar saobhadh ar an iomaíocht laistigh den mhargadh inmheánach de dheasca míchothromaíochtaí i bhfeidhmiú na nósanna imeachta atá ar fáil d'éilitheóirí/do chreidiúnaithe i mBallstáit éagsúla, tá gá le beart ón AE a ráthódh cothrom iomaíochta do chreidiúnaithe agus d'fhéichiúnaithe ar fud an AE.

Bheadh tairbhe cinnte ag baint le beart ar leibhéal an AE ó thaobh éifeachtachta de toisc go mbunófar uirlisí nós imeachta aonfhoirmeacha do gach éileamh trasteorann san AE, is cuma cén áit san AE ina bhfuil an chúirt ag éisteacht an cháis.

3. Cuspóirí thionscnamh an AE

Is iad príomhchuspóirí an tionscnaimh rochtain níos fearr ar an gceartas a sholáthar do réimse níos leithne éileamh beag trasteorann agus an díobháil eacnamaíoch atá á déanamh do FBManna agus do thomhaltóirí de dheasca dlíthíochta costasaí a laghdú.

4. Roghanna beartais

Cuireadh ceithre rogha beartais san áireamh: Rinneadh rogha 1 agus rogha 3 a mheas go mion.

Rogha Beartais 1 - Status quo (an cás bunlíne) níl aon athrú ar an Rialachán.

Rogha Beartais 2 Simpliú tríd an Rialachán a aisghairm: le teacht i bhfeidhm Rialachán (CE) Uimh. 1215/2012 maidir le dlínse agus le haithint agus forghníomhú breithiúnas in ábhair shibhialta agus tráchtála (athmhúnlú an Bhruiséil I) an 10 Eanáir 2015, déanfar nósanna imeachta exequatur i gcoitinne san AE a dhíothú. Mar sin féin, is é an luach breise a bhaineann le Rialachán an NEÉB an nós imeachta mear, simplí, aonfhoirmeach agus intuartha a bhaineann leis, ar malairt éifeachtach ó thaobh costais é ar na nósanna imeachta náisiúnta. Ar na cúiseanna sin, cuireadh an rogha seo i leataobh.

Rogha Beartais 3 - Athbhreithniú ar an Rialachán: tá trí phríomheilimint inathbhreithnithe agus cuireadh roinnt mhaith fo-roghanna do gach ceann acu san áireamh.

Ar an gcéad dul síos, d'fhéadfaí aghaidh a thabhairt ar na costais dhíréireacha ar éilimh trasteorann os cionn EUR 2 000 ach an tairseach a ardú go 1) EUR 5 000, 2) EUR 10 000, nó 3) os cionn EUR10 000.

Ar an dara dul síos, d'fhéadfaí aghaidh a thabhairt ar an sainmhíniú cúng ar ''chásanna trasteorann'' ach an raon feidhme a leathnú chun gach cás a mbeadh gné thrasteorann ag baint leis a chumhdach.

Ar an tríú dul síos, d'fhéadfaí aghaidh a thabhairt ar neamhéifeachtúlachtaí an nós imeachta atá ann faoi láthair ach roinnt feabhsuithe a chur ar na gnéithe seo a leanas:

tús áite a thabhairt don tseirbhís poist, trí 1) an tseirbhís leictreonach agus an tseirbhís poist a chur ar comhchéim i gcás ina bhfuil seirbhís leictreonach i bhfeidhm sna Ballstáit, nó 2) oibleagáid a chur ar gach Ballstát seirbhís leictreonach a thabhairt isteach;

an gá atá le taisteal toisc gur beag úsáid a bhaintear as modh cianchumarsáide d'éisteachtaí ó bhéal agus glacadh fianaise, trína áirithiú go n-eagrófaí gach éisteacht ó bhéal trí mhodh cianchumarsáide seachas i gcás an pháirtí a dteastaíonn uaidh a bheith i láthair sa chúirt;

táillí cúirte díréireacha, 1) trí uasteorainn 5 % de luach an éilimh a leagan síos mar leibhéal uasta na dtáillí cúirte, lena bhféadfadh íosteorainn nach rachadh thar EUR 45 a bheith leis, nó 2) trí uasteorainn 10 % de luach an éilimh a leagan síos mar leibhéal uasta na dtáillí cúirte, lena bhféadfadh íosteorainn nach rachadh thar EUR 35 a bheith leis;

bacainní praiticiúla ar tháillí cúirte a íoc, 1) trí ghlacadh éigeantach le haistrithe bainc ar a laghad a áirithiú, nó 2) trí ghlacadh éigeantach le haistrithe bainc agus le córais íocaíochta cártaí creidmheasa/cártaí dochair ar líne ar a laghad a áirithiú;

costais aistriúcháin nach gá ag pointe an fhorfheidhmithe, tríd an oibleagáid chun aistriúcháin ar Fhoirm D a bhaint, cé is moite de Roinn 4.3 d'Fhoirm D (Substaint an bhreithiúnais);

costais a bhaineann le heaspa trédhearcachta maidir le costais dlíthíochta, modh íocaíochta na dtáillí cúirte agus infhaighteacht cúnaimh i gcásanna a bhaineann leis an NEÉB trí oibleagáid a chur ar na Ballstáit an fhaisnéis sin a chur faoi bhráid an Choimisiúin.

Rogha Beartais 4 – Comhchuibhiú nósanna imeachta naisiúnta um éilimh bheaga trí bhíthin treorach: is éard a bheadh i gceist leis an rogha seo nós imeachta ar leith um éilimh bheaga faoi thairseach áirithe a chur ar bun a chomhchuibheodh na rialacha náisiúnta nós imeachta is infheidhme maidir le cásanna trasteorann agus cásanna náisiúnta gan aon idirdhealú a dhéanamh eatarthu. Is dócha go mbeadh comhchuibhiú dlí nós imeachta na mBallstát ina chnámh spairne, áfach. Ar na cúiseanna sin, cuireadh an rogha sin i leataobh.

5. Measúnú tionchair

Go dtí seo, níor baineadh ach úsáid theoranta as an NEÉB, i ngeall ar na cúiseanna a leagadh amach i sainiú na faidhbe thuas. Is mó go mór na tairbhí a d'fhéadfadh teacht as úsáid níos mó nós imeachta simplithe, áfach. Chun mórscála na dtairbhí a thiocfadh as cur chun feidhme Rogha Beartais 3 a léiriú, glacadh leis i gcás na mBallstát sin ina raibh nós imeachta náisiúnta simplithe i bhfeidhm, go ndéanfaí 50 % d'éilimh suas go EUR10 000 a thionscnamh trí bhíthin an NEÉB. Sna Ballstáit eile, déantar talamh slán de go ndéanfaí gach éileamh den sórt sin a thionscnamh faoin NEÉB, agus an difear mór idir na costais a bhainfeadh le cás a thionscnamh faoin NEÉB seachas faoin ngnáth nós imeachta á chur san áireamh. D'fhéadfadh an comhchoigilteas ama agus costas ar eilimintí aonair rogha na tosaíochta laghdú de thuairim is EUR 325 milliún – EUR 418 milliún a chruthú.

Critéir mheasúnaithe || Scór Status Quo || Scór Rogha na tosaíochta || Sainmhíniú

Éifeachtacht na roghanna beartais i dtaca leis na cuspóirí a bhaint amach || 0 || 2 || Rochtain níos fearr ar an gceartas a sholáthar: meastar go mbeidh méadú nach beag ar líon na n-iarratas ar NEÉB de bharr an athbhreithnithe, Ach an tairseach a ardú go EUR 10 000, meastar go mbainfidh 217 500 cás nua tairbhe as an nós imeachta nua seo. Ar an dara dul síos, meastar go mbeidh iarratais nua ar NEÉB ann de bharr na bhfeabhsuithe ar an nós imeachta a bhaineann le héilimh faoi EUR 2 000, agus meastar go bhféadfaí 414 060 cás nua a spreagadh (ó 3 500 in 2012). An nós imeachta cúirte a shimpliú: déanfar an nós imeachta NEÉB a shimpliú tuilleadh le húsáid na teicneolaíochta, rud a fhágfaidh gur beag tábhacht a bheidh le fad geografach. Costais agus fad na dlíthíochta a laghdú: le húsáid na teicneolaíochta nua-aimseartha tiocfaidh laghdú ar chostais agus ar fhad an nós imeachta. Trédhearcacht an nós imeachta a fheabhsú: Beidh sé de cheangal ar na Ballstáit faisnéis bhreise a chur ar fáil don Choimisiún. Cuirfidh an Coimisiún faisnéis den sórt sin ar fáil ar an idirlíon (ar an tairseach don e-Cheartas).

Costais chur chun feidhme || 0 || 1 || Beidh idir EUR 500 agus EUR 10 000 ar chostais chur chun feidhme i dtaca le modhanna cianchumarsáide chun éisteachtaí ó bhéal a chlos. D'fhéadfaí go mbeadh difear idir an costas a bhainfeadh le tabhairt isteach modhanna íocaíochtaí cártaí creidmheasa ar líne ag brath ar eagrúchán riaracháin na gcúirteanna i ngach Ballstát. Meastar gur costas seasta EUR 14 400 a bheidh ann.

Tionchar sóisialta || 0 || 1 || Meastar go mbeidh tionchar dearfach ag na hathruithe atá beartaithe ar an Rialachán go háirithe do na daoine sin atá faoi mhíbhuntáiste eacnamaíoch, toisc gur ar an ngrúpa sóisialta sin is mó a ghoileann na costais dhíréireacha.

Tionchar eacnamaíoch níos leithne || 0 || 2 || Beidh rochtain níos fearr ar cheartas as a n-eascróidh níos mó muiníne i dtrádáil trasteorann agus dá réir sin feabhas ar fheidhmiú an mhargaidh inmheánaigh mar thoradh ar na hathruithe atá beartaithe ar an Rialachán.

Indéantacht || 0 || 3 || Toisc an NEÉB a bheith infheidhme go díreach sna Ballstáit, níl an reachtaíocht fhorlíontach naisiúnta curtha i bhfeidhm acu, agus dá bharr sin ní bheidh orthu an reachtaíocht náisiúnta a oiriúnú mar gheall ar athbhreithniú ar an Rialachán.

Cearta bunúsacha || 0 || 1 || Bíonn níos mó tábhachta ag baint leis na cosaintí nós imeachta de réir mar a théann luach an éilimh i méid. Sin an chúis a chuireann Rogha Beartais 3 le tabhairt isteach tairseach níos airde le teorainn ar dhiscréid na mbreithiúna diúltú d'éisteacht ó bhéal trí Theicneolaíochtaí Faisnéise agus Cumarsáide faoin NÉÉB, agus úsáid modhanna cianchumarsáide agus an deis ag saoránaigh úsáid a bhaint as modhanna cumarsáide traidisiúnta.

6. rogha na tosaíochta

Ar bhonn an mheasúnaithe tionchair, is é Rogha Beartais 3 rogha na tosaíochta leis an meascán seo a leanas d'fhoroghanna ag gabháil leis:

An tairseach a ardú go EUR 10 000 tríd an nós imeachta simplithe a chur ar fáil d'éilimh ar fiú idir EUR 2 000 agus EUR 10 000 iad, laghdófaí costais dlíthíochta i gcásanna trasteorann den sórt sin. Raon feidhme críochach an Rialacháin a leathnú chun gach cás nach cás náisiúnta amháin é a chumhdach. A áirithiú go mbeidh an córas leictreonach ar comhchéim leis an tseirbhís poist; laghdóidh sé sin costais foriomlána traschur doiciméad;

Oibleagáid a thabhairt isteach, má tá gá le héisteacht, chun éisteachtaí den sórt sin a eagrú trí chianmhodhanna, amhail físchomhdháil nó teileachomhdháil: bheadh laghdú ar thréimhse iompair agus ar chostais ar FBManna agus ar thomhaltóirí ar cheann de na buntáistí.

Costas cúirte a shocrú ag uasmhéid 10 % de luach an éilimh agus d'fhéadfaí íostáille sheasta nach mó ná EUR 35 a cheangal leis: Trí uastáille a shocrú do nósanna imeachta éileamh beag trasteorann laghdófaí na costais sna Ballstáit sin ina bhfuil na táillí díréireach le luach éileamh den sórt sin.

Glacadh éigeantach le haistrithe bainc agus le córais íocaíochta cártaí creidmheasa/cártaí dochair a áirithiú mar shlí chun táillí a íoc: is dócha go dtiocfaidh feabhas ar éifeachtúlacht an chórais breithiúnach toisc go mbeidh costais níos lú le híoc ag páirtithe agus caithfidh siad níos lú ama leis an gcóras agus is dealraitheach nach mbeidh ach mionchostais chur chun feidhme ag údaráis phoiblí.

Deireadh a chur leis an oibleagáid aistriúchán a dhéanamh ar Fhoirm D, cé is moite de Roinn 4.3 (substaint an bhreithiúnais): laghdóidh an réiteach sin costais chur chun feidhme.

Oibleagáid a chur ar na Ballstáit an fhaisnéis maidir le costais dlíthíochta agus modhanna íocaíochta na dtáillí cúirte a chur faoi bhráid an Choimisiúin: chuirfeadh an leasú sin le trédhearcacht.

Oibleagáid a chur ar na Ballstáit an fhaisnéis maidir leis an áit inar féidir le páirtithe cúnamh praiticiúil a fháil chun foirmeacha a líonadh isteach a chur faoi bhráid an Choimisiúin: chuirfeadh an leasú sin le trédhearcacht.

7. Faireachán agus meastóireacht

Déanfaidh an Coimisiún tuairisciú agus meastóireacht go rialta chun faireachán a dhéanamh ar chur chun feidhme éifeachtach an Rialacháin leasaithe. Chun na cúraimí sin a bhaint amach, ullmhóidh an Coimisiún tuarascálacha meastóireachta ar chur i bhfeidhm an Rialacháin bunaithe ar chomhairliúcháin leis na Ballstáit, leis na geallsealbhóirí agus leis na saineolaithe seachtracha. Reachtálfar cruinnithe na saineolaithe freisin chun fadhbanna cur i bhfeidhm a phlé agus chun dea-chleachtas idir na Ballstáit a mhalartú i gcreat an Ghréasáin Bhreithiúnaigh Eorpaigh maidir le hábhair shibhialta agus tráchtála.